

**ΑΠΟΣΠΑΣΜΑ**

**ΑΠΟ ΤΟ ΠΡΑΚΤΙΚΟ 29/2018 ΣΥΝΕΔΡΙΑΣΗΣ**

|  |  |
| --- | --- |
| **Αριθ. Απόφασης: 541/2018** | **ΠΕΡΙΛΗΨΗ ΘΕΜΑΤΟΣ** |
| ΑΔΑ: 7Ζ39ΩΨΑ-5Τ2 | **«Πλήρης αντίθεση του Δημοτικού Συμβουλίου Αρταίων σχετικά με την παραχώρηση ακινήτων στην ΕΤΑΔ ΑΕ»** |

Στην Άρτα σήμερα την εικοστή δευτέρα (22α) του μηνός Οκτωβρίου του έτους 2018, ημέρα Δευτέρα και ώρα 18,30, το Δημοτικό Συμβούλιο του Δήμου Αρταίων συνήλθε σε έκτακτη δημόσια συνεδρίαση στην αίθουσα συνεδριάσεων του Δημοτικού Συμβουλίου στο Δημοτικό κατάστημα, σύμφωνα με τις διατάξεις του αρθρ. 95 παρ.4 του Ν. 3463/2006 «Κύρωση Κώδικα Δήμων και Κοινοτήτων) ύστερα από την με αριθμό πρωτ. 25099/18-10-2018πρόσκληση του προέδρου, η οποία επιδόθηκε και δημοσιεύθηκε νόμιμα, σύμφωνα με τις διατάξεις του άρθρου 67 του  Ν.3852/2010.

    Παρόντος του κ. Δημάρχου Χρήστου Τσιρογιάννη, διαπιστώθηκε από τον Πρόεδρο  νόμιμη απαρτία δεδομένου ότι σε σύνολο 33 μελών παρευρέθησαν στη συνεδρίαση  ονομαστικά οι :

**Παρόντες Δημοτικοί Σύμβουλοι**

|  |  |
| --- | --- |
| 1. Λώλος Ανδρέας Πρόεδρος 2. Μπαλάγκας Γεώργιος 3. Πατήλας Κωνσταντίνος 4. Τράμπας Κωνσταντίνος 5. Πανέτας Γεώργιος 6. Χαρακλιάς Κωνσταντίνος 7. Κοτσαρίνης Μιχαήλ 8. Καραγεώργος Γεώργιος 9. Ζέρβας Κων/νος 10. Σιαφάκας Χριστόφορος | 1. Λιλής Γεώργιος 2. Λιόντος Νικόλαος 3. Σφήκας Δημήτριος 4. Γραμματικού-Παπατσίμπα Θεανώ 5. Κουτρούμπα Άννα-Μαρία 6. Βλάχος Μιχαήλ 7. Κοσμάς Ηλίας 8. Κιτσαντά Ευαγγελίτσα 9. Παπακίτσος Στέφανος 10. Παπαιωάννου Κωνσταντίνος |

**Απουσίαζαν**, αν και κλήθηκαν νόμιμα οι:

|  |  |
| --- | --- |
| 1. Νταλάκας Δημήτριος 2. Μιλτιάδους Γεώργιος 3. Στασινός Παύλος 4. Παπαμιχαήλ Κων/νος 5. Ντέμσια Αικατερίνη 6. Ζυγουβέλης Παναγιώτης 7. Παπαλέξης Ιωάννης | 1. Βασιλάκη-Μητρογιώργου 2. Βικτωρία Βλάρας Γρηγόριος 3. Κατσαντούλα Αναστασία 4. Ξυλογιάννης Άγγελος 5. Πετανίτης Δημητριος 6. Παπάζογλου Χαράλαμπος |

Στη συνεδρίαση δεν παραβρέθηκαν Πρόεδροι των Δημ. Ενοτήτων και Τοπικών Κοινοτήτων αν και νόμιμα κλήθηκαν.

Στη συνεδρίαση παραβρέθηκαν ο Γενικός Γραμματέας του Δήμου κ. Σερβετάς Ηλίας και ο υπάλληλος του Δήμου κ. Θεόδωρος Ντέμσιας για την τήρηση των πρακτικών.

Πριν την έναρξη της συνεδρίασης ο Πρόεδρος ανέγνωσε προς τα μέλη του Δημοτικού Συμβουλίου Επιστολή ανεξαρτητοποίησης του Δημοτικού Συμβούλου Γεωργίου Μπαλάγκα από το συνδυασμό «Αρτινών Συνεργασία», καθώς και σχετική επιστολή του Δημάρχου Αρταίων κ. Χρήστου Τσιρογιάννη.

Ομόφωνα το Συμβούλιο αποφάσισε για τη συζήτηση 12 εκτάκτων θεμάτων, δύο από τα οποία να συζητηθούν στην αρχή της συνεδρίασης και τα υπόλοιπα στο τέλος αυτής.

Ο κ. Κοσμάς αποχώρησε πριν την έναρξη της συνεδρίασης αφού πρώτα έθεσε κάποια ερωτήματα τα οποία απαντήθηκαν από τον κ. Δήμαρχο και τους αρμόδιους αντιδημάρχους.

Ο κ. Μπαλάγκας αποχώρησε πριν τη συζήτηση του 1ου τακτικού θέματος, Η κα Κιτσαντά ο κ. Παπακίτσος και ο κ. Παπαιωάννου αποχώρησαν μετά την συζήτηση του 16ου τακτικού θέματος.

Ομόφωνα το Συμβούλιο άλλαξε τη σειρά συζήτησης των θεμάτων της ημερήσιας διάταξης. Το 29 τακτικό θέμα συζητήθηκε ως 1ο τακτικό. Το 45ο τακτικό θέμα συζητήθηκε ως 2ο τακτικό.

Ο Πρόεδρος κήρυξε την έναρξη της συνεδρίασης και εισηγούμενος το **2ο έκτακτο  θέμα** της ημερήσιας διάταξης « **Πλήρης αντίθεση του Δημοτικού Συμβουλίου Αρταίων σχετικά με την παραχώρηση ακινήτων στην ΕΤΑΔ ΑΕ»** έδωσε το λόγο στον κ. Δήμαρχο ο οποίος παίρνοντας το λόγο έθεσε υπόψη του Συμβουλίου τα εξής:

Η Κυβέρνηση με τα ΦΕΚ Β’ 2317/19-6-2018 και 2320/19-6-2018 αποφάσισε, εν κρυπτώ και χωρίς καμία απολύτως ενημέρωση, την παραχώρηση στην Ελληνική Εταιρία Ακινήτων του Δημοσίου, ακινήτων που ανήκουν στην Αυτοδιοίκηση ή έχουν ξεκινήσει οι διαδικασίες για να περάσουν στην ιδιοκτησία τους. Στην Άρτα παραχωρούνται, συνολικά, 79 ακίνητα στην ΕΤΑΔ ΑΕ, σύμφωνα με αναλυτική έρευνα που κάναμε στο Υποθηκοφυλακείο, βάσει του κάθε ΚΑΕΚ.

Η παραχώρηση αυτή αποτελεί ουσιαστικά μια εγγύηση του δημοσίου για την εκπλήρωση των υποχρεώσεων του δημοσίου προς τους δανειστές και μάλιστα για χρονική περίοδο 99 ετών. Παράλληλα, παραχωρείται η δυνατότητα εκμετάλλευσης του κάθε ακινήτου και αξιοποίησής του από τους δανειστές, σε περίπτωση αδυναμίας εκπλήρωσης των μνημονιακών υποχρεώσεων της χώρας μας. Η εξέλιξη αυτή μας βρίσκει κάθετα αντίθετους αφού πέραν των άλλων μνημονιακών περικοπών στην τοπική αυτοδιοίκηση και τους πολίτες της χώρας αφαιρούνται πολλοί ζωτικοί χώροι που ήταν σε χρήση των δημοτών αποκλείοντας ακόμη και την πρόσβαση σε αυτούς με την έναρξη της εκμετάλλευσής τους.

Η απόφαση την οποία καλούμαστε να λάβουμε σήμερα θα αποσταλεί άμεσα στην Κεντρική Ένωση Δήμων Ελλάδος, ώστε να αναληφθεί και να υποστηριχτεί από την Ένωση η σχετική νομική διαδικασία προσφυγής στο Συμβούλιο της Επικρατείας. Μάλιστα, η ΚΕΔΕ ζητά από τις δημοτικές αρχές να προβούν στην άμεση κατάθεση αίτησης ακυρότητας στο Συμβούλιο της Επικρατείας, προκειμένου να μην ισχύει το ΦΕΚ Β 2320/19-6-2018 και το ΦΕΚ Β 2317/19-6-2018.

Ως Δήμος Αρταίων εκφράζουμε την πλήρη αντίθεσή μας σε αυτή την εκχώρηση και απαιτούμε την επιστροφή της δημόσιας περιουσίας στις τοπικές κοινωνίες και τους δημότες μας. Θεωρούμε ότι η δημοτική περιουσία στην Άρτα δεν μπορεί να αποτελέσει περιουσία κανενός άλλου πέραν των Αρτινών.

Στο πλαίσιο όλων των παραπάνω και με δεδομένα τα δύο ομόφωνα ψηφίσματα της Κεντρικής Ένωσης Δήμων Ελλάδος (στις 5 Οκτωβρίου και στις 17 Οκτωβρίου 2018) **καλούμε το Σώμα να εκφράσει την πλήρη αντίθεσή του στη μεταφορά ακινήτων κυριότητας του Ελληνικού Δημοσίου στην Εταιρία Ακινήτων Δημοσίου ΑΕ (ΕΤΑΔ ΑΕ)** που είναι θυγατρική εταιρεία του Υπερταμείου. **Απαιτούμε άμεσα την επιστροφή αυτής της δημόσιας περιουσίας, που εν κρυπτώ πέρασε στην ΕΤΑΔ ΑΕ, στις τοπικές κοινωνίες και τους δημότες**.

Στη συνέχεια τέθηκε υπόψη του Συμβουλίου Πίνακας με τα υπό παραχώρηση ακίνητα.

Κατόπιν το λόγο πήρε η κα Κιτσαντά η οποία είπε:

Παραχωρήθηκαν ακίνητα όπως το παλιό νοσοκομείο, το Δημαρχείο 716 στρέμματα δηλ το παραλίμνιο χωρίς να περιγράφονται παρά μόνο με το ΚΑΕΚ. Τα ακίνητα που αναφέρω πρέπει να προστεθούν στον κατάλογο των ακινήτων που είναι υπό παραχώρηση. Κατέθεσε δε το ακόλουθο ψήφισμα:

Με τις υπουργικές αποφάσεις που δημοσιεύτηκαν στα ΦΕΚ Β 2317/19-6-18 και ΦΕΚ Β 2320/19-6-18 αποφασίστηκε η μεταβίβαση στην ΕΤΑΔ ΑΕ, που αποτελεί Θυγατρική του Υπερταμείου Αποκρατικοποιήσεων (ΕΕΣΥΠ.ΑΕ) 10.119 των ακινήτων του Δημοσίου, μεταξύ των οποίων και 79 ακινήτων που βρίσκονται στην ευρύτερη περιφέρεια του Δήμου Αρταίων. Μεταξύ των ακινήτων αυτών υπάρχουν σημαντικά αρχαιολογικά και άλλα δημόσια ακίνητα που επιτελούν δημόσιες και κοινωνικές λειτουργίες, όπως για παράδειγμα: Μεγάλη παραποτάμια έκταση που περιλαμβάνει τον Εκθεσιακό χώρο, το ΚΤΕΛ, εκτάσεις γύρω από αυτό, καθώς και τη συνεχόμενη παραλίμνια έκταση 716 στρεμμάτων περίπου, το Δημαρχείο, το παλιό Νοσοκομείο, εκτάσεις δίπλα από Αστυνομία, Δικαστήρια κλπ, εκτάσεις στη Θέση «Μύλοι», παραποτάμιες εκτάσεις της Βλαχέρνας δίπλα από τον 'Αραχθο στο ύψος του μικρού φράγματος Πουρναρίου, εκτάσεις εκατοντάδων στρεμμάτων στη Φιλοθέη Άρτας και δυστυχώς τους αρχαιολογικούς χώρους της αρχαίας Αμβρακίας επί της οδών Βασιλ. Πύρρού και Κομμένου, κλπ.

Η παραχώρηση αυτή των ακινήτων του δημοσίου στην ΕΤΑΔ και ταυτόχρονα στο Υπερταμείο, σημαίνει παραχώρηση της δημόσιας περιουσίας ως εγγύηση της εκπλήρωσης των υποχρεώσεων του Δημοσίου προς τους δανειστές για 99 χρόνια, παραχωρώντας τους συγχρόνως τη δυνατότητα εκμετάλλευσής τους με διάφορους τρόπους (δηλ. πώληση, μίσθωση κλπ) ερήμην των τοπικών κοινωνιών, με ιδιωτικο-οικονομικά και κερδοσκοπικά μόνο κριτήρια, στην κατεύθυνση της συγκέντρωσης προφανώς των 50δις που έχει υποσχεθεί η κυβέρνηση στους δανειστές.

Το λόγο στη συνέχεια πήρε ο κ. Παπαιωάννου ο οποίος διαφώνησε με τα ψηφίσματα και δήλωσε ότι θεωρεί κοροϊδία προς τον λαό την όλη διαδικασία παραχώρησης.

       Στη συνέχεια ο Πρόεδρος έδωσε το λόγο στους κ.κ. Δημοτικούς Συμβούλους οι οποίοι τοποθετήθηκαν σχετικά με το θέμα. Οι απόψεις αυτών και οι όποιες τυχόν αντιρρήσεις των, κατεγράφησαν αναλυτικά στα απομαγνητοφωνημένα πρακτικά. Ακολούθως ο Πρόεδρος κάλεσε το Δημοτικό Συμβούλιο να αποφασίσει σχετικά.

**ΤΟ ΔΗΜΟΤΙΚΟ ΣΥΜΒΟΥΛΙΟ**

      Αφού έλαβε υπόψη τον Ν.3463/06, Ν.3852/10,   τις εισηγήσεις και γενομένης ψηφοφορίας κατά την οποία ο κ. Παπαιωάννου διαφώνησε

**ΑΠΟΦΑΣΙΖΕΙ   ΚΑΤΑ ΠΛΕΙΟΨΗΦΙΑ**

Α. Την πλήρη αντίθεσή του στη μεταφορά ακινήτων κυριότητας του Ελληνικού Δημοσίου στην Εταιρία Ακινήτων Δημοσίου ΑΕ (ΕΤΑΔ ΑΕ) που είναι θυγατρική εταιρεία του Υπερταμείου. Απαιτούμε άμεσα την επιστροφή αυτής της δημόσιας περιουσίας, που εν κρυπτώ πέρασε στην ΕΤΑΔ ΑΕ, στις τοπικές κοινωνίες και τους δημότες.

Β.- Τη συνεργασία με την Κεντρική Ένωση Δήμων Ελλάδος, για την ανάληψη σχετικής νομικής διαδικασίας προσφυγής και την άμεση κατάθεση αίτησης ακυρότητας στο Συμβούλιο της Επικρατείας, προκειμένου να μην ισχύει το ΦΕΚ Β 2320/19-6-2018 και το ΦΕΚ Β 2317/19-6-2018.στο Συμβούλιο της Επικρατείας.

Γ.- Εξουσιοδοτεί τον κ. Δήμαρχο για κάθε παραπέρα ενέργεια

**Η απόφαση αυτή έλαβε αριθ. 541/2018**

**Ο ΠΡΟΕΔΡΟΣ Δ.Σ.**

**ΑΝΔΡΕΑΣ ΛΩΛΟΣ**

*ΑΚΡΙΒΕΣ ΑΝΤΙΓΡΑΦΟ*

*Άρτα αυθημερόν*

*Ο Υπεύθυνος Γραφείου*

*Θόδωρος Ντέμσιας*